Suur Kross, ajaloo tunnistaja, eesti kirjanduse lipulaev, nagu teda 28. detsembri Postimehe järelehüüetes tituleeriti, valis ankru hiivamiseks ja suurele ulgumerele  purjetamiseks apostel ja evangelist Johannese päeva, keda on pidanud oma kaitsepühakuks kõigi aegade luuletajad ja kirjanikud, raamatumeistrid ja trükkalid, aga ka teoloogid. «Alguses oli Sõna ja Sõna oli Jumala juures ja Sõna oli Jumal. Seesama oli alguses Jumala juures. Kõik on tekkinud Tema läbi ja ilma Temata ei ole tekkinud midagi. Mis on tekkinud Tema kaudu, oli elu, ja elu oli inimeste valgus,» tunnistab Johannese evangeeliumi proloog.